Liverpool til topps: - En strålende forestilling
Med kun seks serierunder igjen har Liverpool to poeng ned til Chelsea. Manchester City ligger fire poeng bak Liverpool, men har to kamper mindre spilt og skal til Anfield i april. - Jeg nyter å se dette laget spille hver eneste dag. Jeg er veldig stolt over guttene. Vi føler ikke press, tror på egne ferdigheter og har mye selvtillit i gruppen nå. Det var en strålende forestilling. Atmosfæren her i dag var elektrisk, sier Liverpool-manager Brendan Rodgers i et intervju vist på TV 2. - Vi koser oss for tiden. Det er en bra tid for fansen og. Jeg prøver bare å gjøre mitt beste og jobber for laget. Noen ganger scorer jeg, men det viktigste er at Liverpool vinner, sier toppscorer Luis Suarez. Snakket om West Ham Manager Rodgers fikk flere spørsmål om tabellsituasjonen og favorittstempelet, men svarer gjentatte ganger at man fokuserer på neste kamp (West Ham borte). Rodgers sier også at han føler seg priviligert som får lede en klubb med en armé av fans over hele verden. - Vi har åtte seirer på rad. Det er en fantastisk prestasjon. Drømmen for våre supportere er å vinne ligaen, men jeg tenker på å forberede laget og prestere bra. Klarer vi det, kan vi fortsette å vinne kamper, sier Liverpool-sjefen 24 år etter forrige ligagull. For første gang siden 1963/64-sesongen har Liverpool to spisser med minst 20 mål. Da vant Liverpool ligaen - den første under Bill Shankly. I den sesongen gikk Liverpool til topps på tabellen 30. mars for første gang siden desember, etter å ha slått Tottenham 3-1. - Den største forskjellen lå i at Liverpool som et kollektiv opptrådte samlet med en felles forståelse av hva de skal gjøre hele veien. Det ble altfor mye for Tottenham å håndtere, sier TV 2-ekspert Petter Myhre i kanalens studiosending. - Toppnivået til Liverpool er det høyeste i Premier League, supplerer navnebror og tidligere landslagskeeper Thomas. Selvmål nummer ni Et gulljagende Liverpool brukte kun ett minutt og 38 sekunder på å ta ledelsen søndag ettermiddag, men fikk god hjelp. Glen Johnson kom rundt på kanten og slo hardt inn langs bakken. Kula gikk via Jan Verthongen, traff Younes Kaboul og trillet over streken. Det er det niende selvmålet i kamper mellom disse to lagene i Premier League-historien. André Villas-Boas måtte gå etter at Tottenham røk 0-5 i det omvendte oppgjøret, og nok en gang skulle London-laget få slite voldsomt med kvikke Liverpool-spillere. Michael Dawson kom inn for Jan Verthongen tidlig og hadde ikke oversikt da han etter 25 minutter skulle bredside ballen til Younes Kaboul. Luis Suarez snappet kula, satte fart mot mål og banket inn sin 29. scoring for sesongen med venstrefoten. Med den scoringen sørget uruguayaneren også for å bli den Liverpool-spilleren med flest mål i en og samme Premier League-sesong. Sjanseløse Tottenham Like før pause burde 29 blitt 30 da Kaboul nok en gang rotet det til for seg selv. Suarez ble servert på hodet og nikket mot hjørnet umarkert og fra kort hold, men Hugo Lloris slo ballen ut via tverrliggeren. Jordan Henderson misset en stor sjanse like etter pause, men kun ett minutt senere satte Philippe Coutinho fart og banket ballen i hjørnet fra rundt 20 meter. Kvarteret før slutt økte Liverpool til 4-0 da Jordan Hendersons frispark gikk gjennom hele feltet og rett i hjørnet. Luis Suarez og flere medspillere forsøkte å styre ballen videre, men ingen nådde frem - noe også Suarez viste klart ved å peke på Henderson da målet ble feiret. - Jeg scorer ikke så ofte, så jeg tar den, sier Henderson. Stakkars Tottenham måtte tåle nok et stortap og klarer heller ikke i år å ende blant de fire beste. På åtte kamper mot topp fire-lagene har Tim Sherwoods gutter tatt ett poeng med 2-27 i målforskjell. PS! Liverpool har scoret fire mål eller mer i elleve kamper denne sesongen. Det er ny rekord i Premier League, melder Twitter-kontoen Liverpool-statistics.
(Liverpool - Tottenham 4-0) Luis Suarez scoret mål nummer 29 for sesongen da Liverpool moste Spurs og gikk til topps i Premier League.